2022. szeptember 9-én benyújtott kereset – Franciaország kontra Bizottság
(T-555/22. sz. ügy)
Az eljárás nyelve: francia
Felek
Felperes: Francia Köztársaság (képviselők: T. Stehelin, A. Daniel és E. Leclerc meghatalmazottak)
Alperes: Európai Bizottság
Kérelmek
A felperes azt kéri, hogy a Törvényszék:
semmisítse meg az Európai Unió Hivatalos Lapjában 2022. június 16-án közzétett, „tanácsosok (AD 7) és szakértők (AD 9) a védelmi ipar és az űripar területén” című EPSO/AD/400/22 nyíltversenyvizsga-felhívást;1
az Európai Bizottságot kötelezze a költségek viselésére.
Jogalapok és fontosabb érvek
Keresete alátámasztása érdekében a felperes öt jogalapra hivatkozik.
Az első jogalap arra vonatkozik, hogy a „tanácsosok (AD 7) és szakértők (AD 9) a védelmi ipar és az űripar területén” című EPSO/AD/400/22 nyíltversenyvizsga-felhívás (a továbbiakban: megtámadott versenyvizsga-felhívás) a nyelven alapuló, igazolatlan hátrányos megkülönböztetést valósít meg.
A második jogalap az alkalmasság, a teljesítmény és a tisztesség legmagasabb követelményeinek megfelelő tisztviselők felvételére vonatkozó követelmény megsértésére vonatkozik.
A harmadik jogalap arra vonatkozik, hogy a megtámadott versenyvizsga-felhívás megkerüli a Szerződésekben az uniós intézmények nyelvhasználati szabályainak és végrehajtási szabályainak meghatározására előírt eljárásokat.
A negyedik jogalap az Európai Uniót terhelő, a kulturális és nyelvi sokféleség tiszteletben tartására, valamint az európai kulturális örökség megőrzésére és további gyarapítására vonatkozó kötelezettség megsértésére vonatkozik.
Az ötödik jogalap az indokolási kötelezettség megsértésén alapul.
____________
1     HL 2022. C 233A., 1. o.